Ebúg Ńtondôbə̌ yā é ngázu kwí ábə Yeremías, ábōg Nabukodonosor, ǹkúkúmá yǎ Babilón, ai ǹkunda bítá wóé ósə, ai biwógē bísə̄ yā sí yā bí wôge ai nyé, ai mə́yɔ̌ŋ yā mə́ ngábə́ lúmuŋan ai Yērúzalɛm ai bətísɔn bóé bə́sə. 2Ǹtondôbə, Zambá Ísraɛ̂l, a kɔ́bɔ̄ nâ: Kələ́ ó kə kɔ́bɔ ai Sédésias, ǹkúkúmá yǎ Yúda, wa ai nyé nâ: éyə Ǹtondôbə a kɔ́bɔ ná: ma nyɔ́ māzu və́ é tísɔn nyí á mɔ́ mə́ ńkúkúmá yǎ Babilón, á man dzɔ tum á ndóan. 3Ḿfág wóe, wǎyǐ kig túb á mɔ́ móé, bâyi wa bí ḿbəŋ m̀bəŋ, bə́ və́ wa á mɔ́ móé. Wayi bəbə ǹkúkúmá yǎ Babilón á mís, o kɔ́bɔgɔ̌ fə ai nyé təge ai ǹtə́bə zǎŋ, eyɔ̌ŋ te wǎyi kə á Babilón. 4Hədá, ǎ Sédésias, ǹkúkúmá yǎ Yúda, tám vógolo ébúg Ńtondôbə, éyə Ǹtondôbə a kɔ́bɔ ná ású dóe: wǎyǐ kig wú ai okəŋ bítá, 5wayi wú á myə̄ə̄ŋ, anə́ ḿból balabínda bə́ ngábə́ ású bímvám bíe, miǹkúkúmá yā ókōbá, á mí ngábə́ wā ósú, éyə̄ á báyi dígī balabíndā nálā ólugú woe, bə́ ngáyón ǹyón hí nâ: "Zâ ákyá ámalá ! Ǎ ńti wama !" Mǎ mākad nālá, Ǹtondôbə énye a kɔ́bɔ. 6Ńdɔ profɛ́d Yeremías a ngáman kad Sédésias, ǹkúkúmá yǎ Yúda, bíbúg bí á Yērúzalɛm; 7hála ǹkunda bítá ńkúkúmá yǎ Babilón ó lúmuŋan ai Yērúzalɛm ai bətísɔn bə́sə̄ yā Yúdǎ yā bə́ ngákanga təge ku, anə́ Lakish ai Azéka amú bətísɔn bá bə́ ngábə́ miǹgungúl bətísɔn á bə̄tísɔn yā Yúda.